บลจ.ทิสโก้เฮสินทรัพย์เพิ่มรายได้โต19%
&nbsp;
18 ส.ค. 2554

โพสต์ทูเดย์ — บลจ.ทิสโก้ กวาดรายได้ค่าธรรมเนียมรวม 222 ล้านบาท เพิ่มขึ้น 19% ไตรมาส 3 สินทรัพย์พุ่ง 3%
บริษัท ทิสโก้ไฟแนนเชียลกรุ๊ป (TISCO) เปิดเผยว่า บริษัทหลักทรัพย์ จัดการกองทุน (บลจ.) ทิสโก้ มีรายได้ค่าธรรมเนียมพื้นฐานจากธุรกิจจัดการกองทุนในไตรมาส 3 ปี 2553 เท่ากับ 156.20 ล้านบาท เพิ่มขึ้น 22.57 ล้านบาท หรือ 16.9% เมื่อเทียบกับช่วงเดียวกันของปีก่อน ตามการขยายตัวของสินทรัพย์ภายใต้การบริหาร และการออกกองทุนที่หลากหลายที่สอดคล้องกับความต้องการของตลาด
นอกจากนี้ ค่าธรรมเนียมผันแปรจากผลประกอบการของกองทุนในระหว่างปีเพิ่มขึ้นตามสภาวะตลาดทุนที่เพิ่มขึ้น ส่งผลให้รายได้ค่าธรรมเนียมโดยรวมของธุรกิจจัดการกองทุนเพิ่มขึ้นจาก 186.43 ล้านบาท ในไตรมาส 3 ปี 2552 มาเป็น 222.36 ล้านบาท ในไตรมาสนี้ เพิ่มขึ้น 19.27%
ทั้งนี้ สินทรัพย์ภายใต้การบริหารของ บลจ.ทิสโก้ ณ วันที่ 30 ก.ย. 2553 มีจำนวน 138,625.49 ล้านบาท เพิ่มขึ้น 4,1876.32 ล้านบาท หรือ 3.1% เมื่อเทียบกับไตรมาสที่ผ่านมา และมีส่วนแบ่งการตลาด ณ วันที่ 31 ส.ค. 2553 เป็นอันดับ 6 ซึ่งมีส่วนแบ่งตลาดเท่ากับ 5.4% แบ่งเป็นกองทุนสำรองเลี้ยงชีพซึ่งมีส่วนแบ่งตลาดในธุรกิจกองทุนสำรอง เลี้ยงชีพอันดับ 3 โดยมีส่วนแบ่งตลาด 14.1%
สำหรับกองทุนส่วนบุคคลมีส่วนแบ่งตลาดมากเป็นอันดับ 2 มีส่วนแบ่งตลาด 15.9% และกองทุนรวมอยู่ที่อันดับ 14 มีส่วนแบ่งตลาด 1% โดยมูลค่าสินทรัพย์ภายใต้การบริหารแบ่งเป็นสัดส่วนของกองทุนสำรองเลี้ยงชีพ 57.5% กองทุนส่วนบุคคล 29.8% และกองทุนรวม 12.7%